Diari Oficial de la Generalitat Valenciana


Sumari del DOGV 3376, del 19-11-1998 (1998/8733)

RESOLUCIÓ de 5 d'octubre de 1998, de la Subsecretaria de Justícia, per la qual es convoquen a concurs de trasllat places vacants d'oficials, auxiliars i agents de l'administració de justícia a la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3376

Data del DOGV
:   19-11-1998

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1998/8733


Data del document
:   05-10-1998

Organisme emissor
:   Conselleria de Benestar Social

Tipus de document
:   Resolució

Anàlisi jurídica

RESOLUCIÓ de 5 d'octubre de 1998, de la Subsecretaria de Justícia, per la qual es convoquen a concurs de trasllat places vacants d'oficials, auxiliars i agents de l'administració de justícia a la Comunitat Valenciana. [1998/Q8733]
  
En l'administració de justícia hi ha llocs de treball vacants dels cossos nacionals d'oficials, auxiliars i agents de l'administració de justícia dotats pressupostàriament, per tant, és procedent la convocatòria en concurs de trasllat, d'acord amb el que estableixen els articles 455 i 494 de la Llei Orgànica 6/1985, d'1 de juliol, del Poder Judicial i el capítol III del títol IV del Reglament Orgànic dels Cossos d'Oficials, Auxiliars i Agents de l'Administració de Justícia, aprovat per Reial Decret 249/1996, de 16 de febrer.
  
Per això, s'ha disposat convocar concurs per a la provisió dels llocs relacionats en l'annex I d'acord amb les bases següents:
  
Primera. Llocs que es poden sol·licitar
  
1. Podran prendre part en aquest concurs i sol·licitar les vacants de llocs de treball d'oficials, auxiliars i agents de l'administració de justícia els funcionaris pertanyents a aquests cossos, qualsevol que siga la situació administrativa, excepte els suspensos que no hagueren finalitzat el període de suspensió, sempre que complisquen les condicions per a concursar segons el que estableix l'article 57 del Reial Decret 249/1996, de 16 de febrer.
  
2. Podran sol·licitar qualsevol de les places incloses en l'annex I, sempre que complisquen els requisits generals exigits en la data d'acabament del termini de presentació de sol·licituds.
  
Aquestes vacants s'identificaran pel codi de centre de destinació, relació de llocs de treball i número d'ordre del lloc de treball.
  
3. També es podran sol·licitar els llocs que queden vacants en les relacions de llocs de treball de l'administració de justícia com a conseqüència de la resolució del present concurs, els quals s'incorporaran en concepte de resultes a les vacants oferides, excepte si es pretenen amortitzar per modificació de la plantilla orgànica o reordenació d'efectius d'un centre de treball.
  
Els llocs de treball s'han d'identificar pel codi de centre de destinació, la relació de lloc de treball i el número d'ordre de lloc de treball (no mai pel número d'ordre de convocatòria), necessari per a identificar el lloc sol·licitat. Amb la sol·licitud única d'un lloc de treball d'un òrgan demanat, s'entendran demanades totes les vacants del cos existents en aquest òrgan.
  
Per tal que els possibles sol·licitants puguen exercir el dret reconegut de sol·licitar les resultes produïdes per la resolució del concurs, des de la data de publicació d'aquesta resolució i durant el període de presentació de sol·licituds, s'exposaran als taulers d'anuncis de la Subsecretaria de Justícia, carrer de l'Historiador Chabàs, número 2, de València, avinguda de Maissonave, número 9, 5.éD, d'Alacant, i a la plaça del Jutge Borrull, s/n, de Castelló de la Plana, la documentació següent que permeta identificar i sol·licitar adequadament els llocs:
  
Relació dels llocs de treball de l'administració de justícia de la mateixa naturalesa que els convocats que poden sol·licitar-se, tot indicant el centre de destinació, la relació de llocs i el número d'ordre dels llocs en qüestió.
  
Segona. Requisits i condicions de participació
  
1. Els funcionaris dels cossos d'oficials, auxiliars i agents de l'administració de justícia només podran participar si en la data d'acabament del termini de presentació d'instàncies ha transcorregut un any des de la presa de possessió en l'actual lloc de treball definitiu (art. 57.c del Reial Decret 249/1996).
  
2. Els funcionaris en servei actiu amb destinació provisional en els òrgans que s'oferisquen estaran obligats a participar en el present concurs.
  
3. Els funcionaris que estiguen en les situacions d'excedència voluntària establides en l'article 34 lletres b) i c) del Reial Decret 249/1996 (excedències per agrupació familiar i per interés particular), només podran participar en el concurs si en la data d'acabament del termini de presentació de sol·licituds han transcorregut dos anys com a mínim des que van ser declarats en aquesta situació.
  
4. Els funcionaris en situació d'excedència per a l'atenció de fills, segons el que disposa l'article 35 del Reial Decret 249/1996, només podran concursar si ha transcorregut un any des de la presa de possessió de l'última destinació definitiva.
  
5. Els excedents forçosos, els suspensos definitius que hagueren perdut el seu lloc de treball i els excedents voluntaris de l'article 34.a del Reglament Orgànic, aprovat pel Reial Decret 249/1996, gaudiran, per aquest ordre, la primera vegada que s'anuncie a concurs la vacant del cos en la mateixa localitat on servien quan es va produir el seu cessament en el servei actiu, del dret preferent per a ocupar-la. Per a exercir aquest dret haurà de sol·licitar totes les vacants que s'ofereixen a la localitat per a la qual s'exerceix la preferència.
  
6. No podrà adjudicar-se als funcionaris un lloc de treball corresponent al mateix centre on estiguen destinats, excepció disposada en l'article 52.c del Reial Decret 249/1996, de 16 de febrer, que regula la reordenació d'efectius.
  
Tercera. Barems
  
La valoració de mèrits per a l'adjudicació dels llocs de treball es farà d'acord amb el barem establit per a valorar l'antiguitat, el coneixement del valencià i els coneixements informàtics en aquelles places en què s'establisca.
  
1. Antiguitat. Pels serveis efectius en el cos s'atorgarà un punt per cada any complet de serveis, i es computaran proporcionalment els períodes inferiors (0,0027777 per dia, els mesos s'estableixen de 30 dies).
  
2. Coneixement oral i escrit de valencià.
  
Per a la provisió dels llocs de treball establits en l'annex I, el coneixement del valencià serà valorat de la forma següent, en els termes de la disposició addicional segona del Reial Decret 249/1996, de 16 de febrer:
  
a) Certificat de grau elemental, oral i escrit: dos punts.
  
b) Certificat de grau mitjà, oral i escrit: quatre punts.
  
c) Certificat de grau superior, oral i escrit: sis punts.
  
Per a valorar aquests coneixements s'haurà d'aportar el certificat lliurat per la Junta Qualificadora de Coneixements de Valencià, o el títol homologat segons l'Ordre de 16 d'agost de 1994, de la Conselleria d'Educació i Ciència, modificada per l'Ordre de 22 de desembre de 1995, de la Conselleria de Cultura, Educació i Ciència, sobre els certificats de coneixement de valencià.
  
3. Coneixements informàtics.
  
En les places a proveir que comporten especials coneixements informàtics i que s'assenyalen en les relacions de places a sol·licitar, tant de l'annex I com de resultes, els qui acrediten mitjançant fotocòpia compulsada del certificat oficial aquests coneixements, se'ls atorgarà, a un únic efecte, fins a sis punts, a més a més de l'antiguitat o dels punts obtinguts pel coneixement del valencià, de conformitat amb el que estableix l'apartat 10 de l'article 54 del Reial Decret 249/1996, de 16 de febrer. A l'efecte es tindran en compte els criteris següents:
  
1.r Nivell 1: certificats oficials d'assistència i/o aprofitament de cursos d'informàtica, lliurats pel Ministeri d'Educació i Cultura, Ministeri per a les Administracions Públiques, Ministeri de Treball i Assumptes Socials, comunitats autònomes sense competències transferides i centres homologats i/o reconeguts, 0,50 punts per curs, amb un màxim de dos punts.
  
2.n Nivell 2: certificats oficials d'assistència i/o aprofitament de cursos d'informàtica lliurats pel Ministeri de Justícia i els departaments de Justícia de les comunitats autònomes amb competència en matèria de gestió de personal al servei de l'administració de justícia i dels centres homologats i/o reconeguts, amb una duració de fins a 100 hores lectives, tres punts.
  
3.r Nivell 3: certificats oficials d'assistència i/o aprofitament de cursos d'informàtica lliurats pel Ministeri de Justícia i els departaments de Justícia de les comunitats autònomes amb competència en matèria de gestió de personal al servei de l'administració de justícia i dels centres homologats i/o reconeguts, amb una duració de més de 100 hores lectives, quatre punts.
  
4.t Nivell 4: títols de Formació Professional II o III grau, especialitat Informàtica, diplomatura en Informàtica, cinc punts.
  
5.é Nivell 5: llicenciatura en Informàtica, sis punts.
  
Aquests criteris no tindran caràcter acumulatiu. En cas que el funcionari al·legue coneixements informàtics aplicables a dos o més criteris, es considerarà únicament aquell que li atorgue major puntuació, i en cas de no constar les hores del curs impartit pel Ministeri de Justícia o la comunitat autònoma amb competència en gestió de personal al servei de l'administració de justícia, es considerarà el valor dels assenyalats en el punt 2 d'aquesta classificació.
  
Quarta. Models i terminis de presentació de sol·licituds
  
1. Els funcionaris destinats definitivament en jutjats o tribunals de la Comunitat Valenciana, i els que estiguen en situació de serveis especials i excedents per atenció de fill que tenen reservat el seu lloc de treball, que estiguen interessats en les places que s'oferisquen en aquest concurs, presentaran la seua sol·licitud ajustada a model V-I publicat com annex II d'aquesta resolució, en el termini de 10 dies naturals següents al de la publicació d'aquesta convocatòria en el Boletín Oficial del Estado, adreçades a subsecretari de Justícia, en els registres generals de la Subsecretaria de Justícia, carrer de l'Historiador Chabàs, número 2, de València, avinguda de Maissonave, número 9, 5.éD, d'Alacant, i a la plaça del Jutge Borrull, s/n, de Castelló de la Plana.
  
Els funcionaris destinats als jutjats o tribunals de la resta de comunitats autònomes i territori nacional sense competències transferides, interessats en les places que s'ofereixen en aquest concurs, presentaran la seua sol·licitud al Departament de Justícia de la comunitat autònoma de destinació actual o davant del Ministeri de Justícia.
  
2. Els funcionaris destinats en els llocs de treball d'altres cossos de l'administració de justícia o d'altres administracions que estiguen en excedència per l'article 34, lletra a) del Reial Decret 249/1996, de 16 de febrer, en els cossos d'oficials, auxiliars i agents, que vulguen sol·licitar places oferides en aquest concurs com a oficial, auxiliar o agent, utilitzaran el model V-2 publicat com annex II d'aquesta resolució en el termini de 10 dies naturals següents al de la publicació d'aquesta resolució en el Boletín Oficial del Estado, adreçades al director general de Relacions amb l'Administració de Justícia, les quals han de tenir entrada en el Registre General del Ministeri de Justícia, carrer de San Bernardo, 21 (28234 Madrid).
  
3. La resta de sol·licitants que vulguen participar en aquest concurs, com els excedents forçosos encara que tinguen una destinació provisional, els suspensos definitius que hagen perdut el seu lloc de treball, els participants amb destinació provisional per haver reingressat al servei actiu, i la resta d'excedents voluntaris per agrupació familiar o per interés particular, utilitzaran el model V-3, publicat com annex II d'aquesta resolució, en el termini de 10 dies naturals següents al de la publicació d'aquesta resolució en el Boletín Oficial del Estado, adreçades al director general de Relacions amb l'Administració de Justícia, les quals han de tenir entrada en el Registre General del Ministeri de Justícia, carrer de San Bernardo, 21 (28611 Madrid).
  
4. Les sol·licituds podran remetre's també en la forma establida en l'article 38 de la Llei de Règim Jurídic de les Administracions Públiques i del Procediment Administratiu Comú.
  
Les presentades en les oficines de correus s'enviaran en qualsevol de les dues modalitats següents:
  
a) Per correu ordinari, en aquest cas hauran de tenir entrada en els registres indicats en la base quarta, punt 4, abans de la data d'acabament del termini de presentació d'instàncies.
  
b) Per correu certificat, en aquest supòsit es presentaran a les oficines de correus en sobre obert per a ser datades i segellades pel funcionari de correus abans de ser remeses. Els participants en el concurs hauran d'enviar la instància que continga el segell de l'oficina de correus, sense que puga admetre's passat el termini de presentació d'instàncies aquella que no acomplisca aquest requisit, encara que posteriorment es poguera acreditar-se.
  
5. Els excedents voluntaris per interés particular acompanyaran a la sol·licitud la declaració de no haver sigut separats de qualsevol de les administracions públiques.
  
6. La sol·licitud per a prendre part en aquest concurs serà única per a cada funcionari participant, encara que se sol·liciten places radicades en l'àmbit territorial del Ministeri de Justícia o radicades en altres comunitats autònomes i que, per tant, figuren en les convocatòries que simultàniament a aquesta siguen realitzades pel Ministeri de Justícia i els governs autònoms i es publiquen en el Boletín Oficial del Estado i els butlletins oficials corresponents.
  
De la mateixa manera, mitjançant una única instància, hauran d'optar per participar des del cos en què el funcionari estiga en actiu, o reingressar al servei actiu en un altre cos del qual formen part com a excedents.
  
Com que resultes irrenunciables les destinacions obtingudes a instància del funcionari, en cas d'obtenir destinació el reingressat al servei mitjançant concurs de trasllat, quedarà automàticament en excedència en el cos en què es trobava en actiu, per la qual cosa la seua destinació actual s'oferirà com a plaça vacant en concepte de resultes.
  
7. La sol·licitud formulada serà vinculant per al peticionari una vegada transcorregut el període de presentació d'instàncies.
  
Cinquena. Peticions condicionades
  
En cas d'estar interessats en les vacants que s'anuncien per a una mateixa província dos funcionaris pertanyents als cossos d'oficials, auxiliars i agents, podran condicionar la seua petició al fet que ambdós obtinguen destinació en la mateixa província i, en cas contrari, s'entendran anul·lades les peticions condicionades efectuades per ambdós. Els funcionaris que s'acullen a aquesta petició condicional, hauran de concretar-ho en la seua instància i acompanyar fotocòpia de la petició de l'altre funcionari.
  
En el cas que no s'aportara la fotocòpia de la instància del segon concursant, s'entendrà anul·lada la petició condicionada efectuada per ambdós.
  
Els funcionaris que s'acullen a aquesta base, hauran d'agrupar els llocs que condicionen en els primers números d'ordre de preferència de la sol·licitud, i situaran la resta dels no condicionats a continuació.
  
Sisena. Tramitació
  
El Servei de Recursos Humans de la Subsecretaria de Justícia efectuarà la gravació en el procés informàtic de totes les sol·licituds de participació d'aquest concurs que hagen tingut entrada dins del termini.
  
Finalitzat aquest procés, s'efectuarà el barem sobre les dades que figuren en l'annex III d'aquesta convocatòria.
  
Aquest annex III de cada participant es farà arribar als sol·licitants mitjançant l'enviament a la seu de l'òrgan de destinació actual del funcionari o al domicili d'aquest, en cas d'estar en excedència per interés particular, per atenció de fills o per agrupació familiar, per la qual cosa s'haurà de fer constar en la sol·licitud el domicili de notificació.
  
Els funcionaris interessats expressaran en el termini de 10 dies la seua conformitat amb les dades establides en l'annex III o la seua disconformitat, si s'escau, i sol·licitar la seua correcció, per la qual cosa hauran d'aportar en aquest termini la prova documental oportuna i la fotocòpia segellada de la instància que van presentar en el seu dia, tot això d'acord amb el que estableix l'article 71.1 de la Llei de Règim Jurídic de les Administracions Públiques i del Procediment Administratiu Comú. Una vegada firmat l'apartat corresponent, serà retornat al Servei de Recursos Humans de la Subsecretaria de Justícia com a prova de conformitat o no amb les dades establides en l'esmentat annex III.
  
La no devolució de l'esmentat annex III en el termini establit s'entendrà com a mostra de conformitat i d'acceptació de les dades contingudes en aquest.
  
Setena. Adjudicació
  
1. L'ordre de prioritat per a l'adjudicació dels llocs de treball vindrà donat per la puntuació total obtinguda segons els barems de la base tercera.
  
2. En cas d'empat en la puntuació total, s'acudirà per a dirimir-la a l'ordre d'escalafó del funcionari.
  
Vuitena. Caràcter de les destinacions adjudicades
  
1. Els trasllats derivats de la resolució d'aquest concurs tindran la consideració de voluntaris als efectes establits en el Reial Decret 236/1988, de 4 de març, sobre indemnitzacions per raó del servei.
  
2. Les destinacions adjudicades seran irrenunciables.
  
Novena. Resolució i termini de possessió
  
1. Aquesta convocatòria es resoldrà per resolució provisional del subsecretari de Justícia, de forma coordinada amb el Ministeri de Justícia i els òrgans competents de les comunitats autònomes que hagen convocat els seus concursos respectius, de forma que es publiquen simultàniament als taulers d'anuncis de la Subsecretaria de Justícia, del Ministeri de Justícia, de la Gerència Territorial de Justícia, de la resta de comunitats autònomes, i als taulers del Tribunal Superior de Justícia i les audiències provincials.
  
2. La resolució provisional expressarà el lloc d'origen dels interessats als quals se'ls adjudique la destinació, la localitat, la situació administrativa si aquesta és distinta a la d'actiu i el lloc adjudicat a cada funcionari amb referència al centre de treball i localitat.
  
3. Contra la resolució provisional per la qual es resolga el concurs de trasllats poden formular-se al·legacions en el termini de 10 dies des de la publicació als taulers d'anuncis esmentats, davant l'autoritat a la qual va adreçar-se la petició de participació en aquest concurs, i s'utilitzarà el model que s'adjunta a aquesta convocatòria com a annex IV. Resoltes les al·legacions per una altra resolució, el concurs de trasllats obtindrà fermesa.
  
Aquelles al·legacions que no hagueren sigut resoltes expressament, es consideraran desestimades davant de la publicació de la resolució definitiva del concurs.
  
4. Les resolucions definitives del concurs, podran separar-se per cossos, per tal que els cessament dels funcionaris concursants, oficials, auxiliars i agents, puguen ser escalonats en el temps, si l'administració considerara que l'acumulació en una mateixa data podria ser perjudicial per al servei públic.
  
5. El termini per a prendre possessió de la nova destinació obtinguda haurà d'efectuar-se en els vuit dies naturals següents al cessament, excepte que la nova destinació comporte un canvi de residència i, en aquest cas, el termini serà de 20 dies naturals, sempre i quan s'acredite documentalment el canvi de residència.
  
6. El termini per a la presa de possessió començarà a comptar-se a partir de l'endemà del cessament.
  
7. Si la resolució comportara el reingrés al servei actiu, el termini de presa de possessió haurà de computar-se des de la seua publicació definitiva.
  
8. Si no s'aconseguira la simultaneïtat de publicació de la resolució amb el Boletín Oficial del Estado, els terminis es computaran des de l'endemà al de la publicació en el Boletín Oficial del Estado.
  
9. El còmput dels terminis de possessió s'iniciarà quan finalitzen els permisos o llicències que estiguen gaudint els funcionaris, excepte que per circumstàncies excepcionals degudament motivades se suspenga o revoque el gaudi d'aquests.
  
Deu. Recursos
  
Contra aquesta resolució que posa fi a la via administrativa podrà interposar-se prèvia la comunicació preceptiva a aquesta Subsecretaria de Justícia, el recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la publicació, d'acord amb el que estableix l'article 110.3 de la Llei 30/1992, de Règim Jurídic de les Administracions Públiques i del Procediment Administratiu Comú, i articles 58.1 de la Llei de la Jurisdicció Contenciosa Administrativa i 57.2.f de la Llei de la Jurisdicció Contenciosa Administrativa (disposició addicional onzena de la Llei 30/1992). Tot això sense perjuí que s'utilitze qualsevol altra via que es considere oportuna.